กระทรวงวัฒนธรรม ประกาศยกย่องครูสลา-นพพล เป็นศิลปินแห่งชาติประจำปี 2564
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า ที่ประชุมคณะกรรมการวัฒนธรรมแห่งชาติ มีมติเห็นชอบผลการคัดเลือกศิลปินแห่งชาติ ประจำปี 2564  รวม 3 สาขา จำนวน 12 คน ประกอบด้วย สาขาทัศนศิลป์   4 คน ได้แก่ นางวรรณี ชัชวาลทิพากร (ภาพถ่าย) นายถาวร โกอุดมวิทย์ (ภาพพิมพ์) ศ.เกียรติคุณอรศิริ ปาณินท์(สถาปัตยกรรมพื้นถิ่น) และนายมีชัย แต้สุจริยา (ทอผ้า) รัฐมนตรีว่าการกระทรวงวัฒนธรรม เปิดเผยอีกว่า สาขาวรรณศิลป์ จำนวน 2 คน ได้แก่  นางนันทพร ศานติเกษม (นามปากกา ปิยะพร ศักดิ์เกษม) และนายวิชชา ลุนาชัย  (นามปากกา ประชาคม ลุนาชัย) สาขาศิลปะการแสดง จำนวน 6 คน ได้แก่  ผศ.ธรรมนิตย์ นิคมรัตน์ (โนรา) นายกำปั่น นิธิวรไพบูลย์ (เพลงโคราช) นายไพฑูรย์ เข้มแข็ง (นาฎศิลป์ไทย-โขน ละคร) ศ.ณรงฤทธิ์ ธรรมบุตร (ดนตรีสากล-ประพันธ์เพลงคลาสสิก) นายสลา คุณวุฒิ (ดนตรีไทยสากล-ประพันธ์เพลงไทยลูกทุ่ง) และนายนพพล โกมารชุน (ภาพยนตร์และละคร) กรมส่งเสริมวัฒนธรรม จะทำหนังสือกราบบังคมทูลขอพระราชทานพระบรมราชวโรกาสนำศิลปินแห่งชาติ 2564 เข้าเฝ้าทูลละอองธุลีพระบาทรับพระราชทานโล่และเข็มเชิดชูเกียรติต่อไปสำหรับการยกย่องศิลปินแห่งชาติดำเนินการมาตั้งแต่ปี 2527 มีศิลปินแห่งชาติ ได้รับการยกย่องเชิดชูเกียรติแล้วจำนวน 331 คน